書江氏芝草記後
作者：徐積
朝代：宋

paragraphs: 天門嶪嶪，洞達通徹。
地雖幽陰，明白昭晰。
有來即應，無往弗答。
或旋其日，或逾厥月。
或降吉祥，或出妖孽。
或生美好，或産醜缺。
或使合并，或令分裂。
凡皆若此，其故可說。
人之所喜，神則歡悅。
和氣流暢，精粹凝結。
草木受之，形類孤絕。
其無所苟，而不徒設。
爰有江氏，世載其德。
子子孫孫，能敬勿失。
其叔有令，如出諸意。
戮力同心，道路相繼。
二十六喪，收斂聚會。
在圉之北，同日俱痤。
迺有二物，以彰厥美。
其一維何，是曰靈芝。
如蓋上設，如杠下持。
其色黄紫，其光陸離。
其肉堅厚，弗柯弗衰。
其二維何，是曰連理。
巨幹修枝，貫通骨髓。
物不可間，人不得披。
以類考之，不必異本。
其奇若此，其吉勿問。
其恍其惚，其惚其恍。
必寓諸物，以來神貺。
維神之貺，如岡如陵。
有德者勝，德雖可勝。
其心兢兢，則亦可承。
維神之貺，必以其類。
或大其家，或大其世。
敬之戒之，永終厥義。